ΚΑΝΟΝΙΣΜΟΣ (ΕΟΚ) αριθ. 1354/75 ΤΗΣ ΕΠΙΤΡΟΠΗΣ της 28ης Μαΐου 1975 περί συμπληρώσεως του κανονισμού (ΕΟΚ) αριθ. 1727/70 "περί των λεπτομερειών της παρεμβάσεως στον τομέα του ακατέργαστου καπνού σε ό,τι αφορά τη γενεσιουργό αιτία της καταβολής της τιμής παρεμβάσεως"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού(1), όπως ετροποποιήθη τελευταία από την πράξη προσχωρήσεως(2) και ιδίως τα άρθρα 5 παράγραφος 6 και 6 παράγραφος 10,

Εκτιμώντας:

ότι κατά το άρθρο 4, παράγραφος 2 του κανονισμού (ΕΟΚ) αριθ. 1134/68 του Συμβουλίου της 30ής Ιουλίου 1968(3) περί καθορισμού των κανόνων εφαρμογής του κανονισμού (ΕΟΚ) αριθ. 653/68 "περί των όρων τροποποιήσεως της αξίας της λογιστικής μονάδος η οποία χρησιμοποιείται για την κοινή γεωργική πολιτική"(4), τα ποσά τα οποία οφείλονται από ένα Κράτος Μέλος ή από ένα δεόντως εξουσιοδοτημένο οργανισμό, εκπεφρασμένα σε εθνικό νόμισμα και τα οποία αντιστοιχούν στα ποσά που καθορίζονται σε λογιστικές μονάδες, καταβάλλονται δια της χρησιμοποιήσεως της σχέσεως μεταξύ της λογιστικής μονάδος και του εθνικού νομίσματος η οποία ίσχυε κατά τη στιγμή της πραγματοποιήσεως της συναλλαγής ή μέρους αυτής-

ότι κατά το άρθρο 6 του προαναφερθέντος κανονισμού, θεωρείται ως χρόνος πραγματοποιήσεως της συναλλαγής η ημερομηνία κατά την οποία επέρχεται η γενεσιουργός αιτία της απαιτήσεως της σχετικής με το ποσό που συνδέεται με τη συναλλαγή αυτή- ότι το γενεσιουργό αυτό αίτιο καθορίζεται δια κοινοτικής ρυθμίσεως ή, ελλείψει αυτής και μέχρι συμπληρώσεως, δια ρυθμίσεως του οικείου Κράτους Μέλους-

ότι ο κανονισμός (ΕΟΚ) αριθ. 1727/70 της Επιτροπής της 25ης Αυγούστου 1970 περί των λεπτομερειών της παρεμβάσεως στον τομέα του ακατέργαστου καπνού(5), όπως ετροποποιήθη τελευταία από τον κανονισμό (ΕΟΚ) αριθ. 904/74(6), προβλέπει στο άρθρο 1 παράγραφος 4, ότι η καταβολή της αξίας του καπνού που προσφέρεται στην παρέμβαση πραγματοποιείται εντός των συντομοτέρων προθεσμιών από της παραλαβής από τον οργανισμό παρεμβάσεως- ότι, κατά συνέπεια, η σχετική απαίτηση κατά την έννοια του άρθρου 6 του κανονισμού (ΕΟΚ) αριθ. 1134/68 γεννάται κατά την ανωτέρω παραλαβή- ότι, ως εκ τούτου, για τον υπολογισμό της τιμής παρεμβάσεως σε εθνικό νόμισμα, ενδείκνυται να ληφθεί ο συντελεστής μετατροπής ο οποίος ισχύει κατά την ημερομηνία κατά την οποία λαμβάνει χώρα η παραλαβή του καπνού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 4 του κανονισμού (ΕΟΚ) αριθ. 1727/70, προστίθεται το ακόλουθο κείμενο:

"Η γενεσιουργός αιτία για την καταβολή της τιμής παρεμβάσεως κατά την έννοια του άρθρου 6 του κανονισμού (ΕΟΚ) αριθ. 1134/68 θεωρείται ότι επέρχεται κατά την ημέρα της παραλαβής του καπνού από τον οργανισμό παρεμβάσεως.

Άρθρο 2

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε Κάθε Κράτος Μέλος.

Έγινε στις Βρυξέλλες, στις 28 Μαΐου 1975.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 94 της 28.4.1970, σ. 1.

(2) ΕΕ αριθ. Ν 73 της 27.3.1972, σ. 14.

(3) ΕΕ αριθ. Ν 188 της 1.8.1968, σ. 1.

(4) ΕΕ αριθ. Ν 123 της 31.5.1968, σ. 4.

(5) ΕΕ αριθ. Ν 191 της 27.8.1970, σ. 5.

(6) ΕΕ αριθ. Ν 105 της 18.4.1974, σ. 13.